### Beslutningstema

I denne sag skal der tages stilling til om Tønder Kommune fortsat vil være partner i Kulturregion Sønderjylland-Schleswig.

### Historik

Den 27. juni 2024 godkendte Kommunalbestyrelsen et medfinansieringsforslag til Kulturaftale Sønderjylland-Schleswig 2025-2028.

### Sagsfremstilling

Den 30. august 2024 udsendte Kulturministeren et brev til alle Kulturregioner. Den 5. september udsendte Slots- og Kulturstyrelsen et opfølgningsbrev. Se bilag.

Kulturministeren skriver, at regeringen har besluttet ikke længere at være partnere i kulturaftalerne med kulturregionerne per 1. januar 2025.

De midler, som staten nu indbetaler i kulturaftalerne, vil i nuværende regeringsperiode stadig blive udmøntet til kultur i kommunerne, men for et år ad gangen. De kommer dels fra udlodningsmidler fra Det kulturelle aktstykke og De tidligere amtslige tilskud.

Tønder Kommune skal derfor beslutte, om man fortsat ønsker at indgå som partner i Kulturregion Sønderjylland-Schleswig.

Denne sag er også til behandling i Aabenraa Kommune, Haderslev Kommune og Sønderborg Kommune. Fordelingen af de midler, der tidligere indgik i kulturaftalen, er afhængig af beslutningerne i alle fire sønderjyske kommuner, der er en del af Kulturregion Sønderjylland-Schleswig. Forvaltningen kender ikke de præcise konsekvenser, hvis de fire Sønderjyske Kommuner forholder sig forskelligt til fortsættelsen af Kulturregion Sønderjylland-Schleswig.

Scenarier

Hvis de fire sønderjyske kommuner forholder sig ens, kan der opstilles to scenarier, der som minimum vil være gældende i indeværende regeringsperiode:

1. Fortsætter alle fire sønderjyske kommuner som en kulturregion, vil denne modtage et årligt statsligt tilskud svarende til det man hidtil har modtaget.

2. Hvis alle fire sønderjyske kommuner ikke ønsker at fortsætte som en Kulturregion, vil midlerne fra Det kulturelle aktstykke blive fordelt ligeligt mellem kommunerne. Fordelingen af midler fra De tidligere amtslige tilskud vil der skulle redegøres for, så fordelingen fremover vil være den samme, men udbetalt direkte fra staten. Disse midler skal fortsat gå til lokale kulturelle aktiviteter.

### Økonomi

I den nuværende kulturaftaleperiode fra 2021-2024 er det statslige tilskud på i alt ca. 1.4 mio. kr. om året.

### Indstilling Vicekommunaldirektøren indstiller,

|  |  |
| --- | --- |
| at | udvalget vælger scenarie 1 og forsætter som partner i Kulturregion Sønderjylland-Schleswig, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Kultur- og Fritidsudvalget, 2. oktober 2024, pkt. 8:

Indstillingen anbefales.

Beslutning fra Økonomiudvalget, 10. oktober 2024, pkt. 14:

Indstillingen anbefales.

Kim Knudsen deltog ikke i sagens behandling.

Ib Svendsen deltog ikke i mødet.

### Beslutning

Indstillingen godkendt.